Írásbeli felvételi vizsgák

A központi írásbeli felvételi vizsgára **2021. január 23-án (szombaton) 10 órától** kerül sor a Líceumban. A tanulók magyar nyelvből és matematikából oldanak meg egy-egy központilag összeállított feladatsort (a nemzetiségi tagozatra is jelentkezőknek az előbbieken kívül **német** nyelvű feladatlapot is kell írni **2021. január 25-én hétfőn** **14.30 órakor**). A feladatlapokra vonatkozóan részletes tájékoztató található a www.oktatas.hu honlapon a Köznevelés/ Középfokú felvételi eljárás/ A középfokú felvételi eljárás információi menüpontban. A vizsga feladatlaponként 45 percet vesz majd igénybe, a két feladatlap kitöltése között 15 perc szünetet tartunk. A matematika feladatlapok megoldásához szögmérőn, körzőn és vonalzón kívül semmiféle más segédeszköz nem használható (számológép sem), a rajzokat ceruzával, minden egyéb írásbeli munkát kék vagy fekete tollal kell elkészíteni. **Kérjük, hogy az említett eszközökön kívül gyermeke hozzon magával személyazonosításra alkalmas igazolványt (diákigazolványt vagy személyi igazolványt) is!**

**A felvételi dolgozat megírása előtt,** **9.30 órakor az írásbeli vizsgával kapcsolatos tudnivalókról tájékoztatót tartunk** **az írásbeli vizsga termében.**

**A vizsgák zavartalan lebonyolításának érdekében kérjük, hogy a nyolcadikos gyermekek 9.05-9.15 között, a negyedikes gyermekek 9.15-9.25 között érkezzenek!**

A járványügyi veszélyhelyzetre tekintettel az írásbeli vizsgán az alábbiakban felsorolt szabályokat kérjük betartani.

A felvételizőket a fentiekben leírt idősávos rendszerben léptetjük be, így a pontos megjelenés nagyon fontos.

A járványügyi készültségi időszak védelmi intézkedéseiről szóló 431/2020. (IX.18.) számú Kormányrendelet 5.§-a szerint **a felvételizőn kívül más az iskola területére nem léphet be**.

A gyerekeket természetesen várjuk a kapunál és segítjük őket az eligazodásban.

A felvételizők belépésekor a rendelet előírásai szerint testhőmérséklet mérést végzünk.

A járványügyi készültségi időszak védelmi intézkedéseiről szóló 431/2020. (IX.18.) számú Kormányrendelet 4.§-ának (1) b) pontja szerint:

az intézménybe „történő belépés során azt a gyermeket, illetve kiskorú tanulót, akinek a testhőmérséklete eléri vagy meghaladja az országos tisztifőorvos által meghatározott mértéket, a többi gyermektől, illetve tanulótól el kell különíteni, és erről a szülőt vagy a törvényes képviselőt távközlési eszköz útján haladéktalanul tájékoztatni kell.”

A terembe a vizsgázóknak a legrövidebb úton és idő alatt kell eljutnia.

A vizsgatermekben kézfertőtlenítő áll majd a felvételizők rendelkezésére.

**A védőmaszk viselése a vizsgázók számára az épület egész területén és a vizsga egész időtartama alatt kötelező.**

A vizsga után a legrövidebb úton és idő alatt kell az épületet elhagynia a vizsgázónak.

Ha gyermekük önhibáján kívüli okok (pl. betegség) miatt az írásbeli vizsgán nem tud részt venni, lehetősége van pótló írásbeli felvételi vizsgát tenni, ezeknek időpontjairól honlapunkon kaphatnak tájékoztatást.

**Amennyiben az írásbeli vizsgán gyermekük nem tud részt venni**, vagy a fentiekkel kapcsolatban további kérdésük merülne fel, **kérjük, keressenek bennünket a 99/ 512 – 432-es** (titkárság) **vagy a 99/ 512 – 434-es** (Baráth Mónika igazgatóhelyettes) **telefonszámon!**

Az írásbeli vizsgadolgozatok megtekintése

Az írásbeli vizsgadolgozatok megtekintését elektronikus úton szervezzük. Az írásbeli vizsga kiértékelt feladatlapjainak és az értékelő lapnak a szkennelt állományát a jelentkezési lapon megadott ímélcímre küldjük el, a negyedikeseknek várhatóan 2021. január 28-án, csütörtökön, a nyolcadikosoknak várhatóan 2021. január 29-én, pénteken. A hivatalos javítási-értékelési útmutatótól eltérő értékelés esetén az értékelésre írásban észrevételt tehetnek a megtekintést (azaz az ímél kiküldését) követő munkanapon 16.00 óráig. Az észrevételt formanyomtatványon tehetik meg, annak nyomtatása, kitöltése és aláírása után szkennelve küldhetik vissza az iskolának a megadott időpontig. A „Tanulói észrevétel a központi írásbeli vizsga feladatlapjának javításával kapcsolatban” nevű nyomtatványt a honlap Beiskolázás menüpontjából lehet letölteni, illetve az iskola portáján is felvehető lesz.

Észrevétel benyújtása esetén az iskola az észrevétel bírálatáról szóló határozatát az észrevétel benyújtását követő három munkanapon belül küldi el Önöknek.